CELEX: 62022TN0099
Language: sl
Date: 2022-02-18 00:00:00
Title: Zadeva T-99/22: Tožba, vložena 18. februarja 2022 – Sberbank Europe/ECB

10.5.2022   
            
            
               SL
            
            
               Uradni list Evropske unije
            
            
               C 191/28
            
         
      Tožba, vložena 18. februarja 2022 – Sberbank Europe/ECB
      (Zadeva T-99/22)
      (2022/C 191/37)
      Jezik postopka: angleščina
      
         Stranki
      
      
         Tožeča stranka: Sberbank Europe AG (Dunaj, Avstrija) (zastopnik: M. Fellner, odvetnik)
      
         Tožena stranka: Evropska centralna banka
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  v skladu s členoma 263 in 264 PDEU razglasi ničnost sklepa ECB z dne 21. decembra 2021 zoper banko Sberbank (št. ECB-SSM-2021-ATSBE-12, ESA-2020-00000051) brez odreditve njegove nadomestitve z novim, in
               
            
                  —
               
               
                  toženi stranki naloži plačilo stroškov postopka za razglasitev ničnosti.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štirinajst tožbenih razlogov.
      
                  1.
               
               
                  Prvi tožbeni razlog: naložitev izravnalnih obresti s strani ECB pomeni nedopustno dvojno kaznovanje v smislu členom 50 Listine Evropske unije o temeljnih pravicah (v nadaljevanju: Listina) in člena 4 Evropske konvencije o varstvu človekovih pravic (v nadaljevanju: EKČP).
               
            
                  2.
               
               
                  Drugi tožbeni razlog: sklep ECB z dne 21. decembra 2021 pomeni kršitev člena 49 Listine in člena 7 EKČP, ker je v njem določena kazen, ki presega mejne zneske iz člena 18(1) Uredbe (EU) No 1024/2013 (1).
               
            
                  3.
               
               
                  Tretji tožbeni razlog: sklep ECB, s katerim so banki Sberbank naložene izravnalne obresti, pomeni kršitev člena 17 Listine in člena 1 Dodatnega protokola št. 1 k EKČP.
               
            
                  4.
               
               
                  Četrti tožbeni razlog: kršitev temeljnih pravic in temeljnih svoboščin v smislu člena 6 pogodbe o Evropski uniji. Načelo res iudicata ECB prepoveduje naložitev izravnalnih obresti banki Sberbank za prekoračitev omejitev velike izpostavljenosti v skladu s členom 395 Uredbe (EU) št. 575/2013 (2).
               
            
                  5.
               
               
                  Peti tožbeni razlog: kršitev načela dobre vere, ker je ECB kršila navodila za metodo določitve upravnih denarnih kazni v skladu s členom 18(1) in (7) Uredbe (EU) št. 1024/2013.
               
            
                  6.
               
               
                  Šesti tožbeni razlog: tožena stranka je kršila člen 6 EKČP.
               
            
                  7.
               
               
                  Sedmi tožbeni razlog: tožena stranka je kršila mejne zneske sankcij v skladu s členom 18(1) Uredbe (EU) št. 1024/2013.
               
            
                  8.
               
               
                  Osmi tožbeni razlog: kršitev načela sorazmernosti v smislu člena 99(e) avstrijskega zakona o bančništvu (v nadaljevanju: BWG)
               
            
                  9.
               
               
                  Deveti tožbeni razlog: člen 97 BWG se ne uporablja, če ni bila dosežena nobena korist oziroma ni bila preprečena nobena izguba.
               
            
                  10.
               
               
                  Deseti tožbeni razlog: pristojnost ECB za naložitev izravnalnih obresti je zastarala v skladu s členom 130 Uredbe (EU) št. 468/2014 (3) in členom 22 avstrijskega zakona o organih za nadzor nad finančnimi trgi (v nadaljevanju: FMSA).
               
            
                  11.
               
               
                  Enajsti tožbeni razlog: člen 395(1) Uredbe (EU) št. 575/2013 določa zgolj eno omejitev velikih izpostavljenosti, kar je razlog, da člen 97(1), točka 2, BWG sankcionira le enkratno prekoračitev te omejitve.
               
            
                  12.
               
               
                  Dvanajsti tožbeni razlog: banka Sberbank ni namerno prekoračila omejitve velike izpostavljenosti.
               
            
                  13.
               
               
                  Trinajsti tožbeni razlog: banka Sberbank ni pridobila nobene koristi oziroma ni preprečila nobene izgube.
               
            
                  14.
               
               
                  Štirinajsti tožbeni razlog: ECB je s tem, da ni odobrila izjeme na podlagi člena 396(1) Uredbe (EU) št. 575/2013, zlorabila svojo diskrecijsko pravico.
               
            
         (1)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL 2013, L 287, str. 63).
      
         (2)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL 2013, L 176, str. 1).
      
         (3)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL 2014, L 141, str. 1).